**H O T Ă R Â R E**

**privind atribuirea licențelor de traseu pentru efectuarea serviciului public județean de transport persoane prin servicii regulate, pe traseele propuse în ședința de evaluare din data de 11.02.2021**

Consiliul Judeţean Cluj întrunit în şedinţă ordinară;

Având în vedere Proiectul de hotărâre înregistrat cu nr. 24 din 16.02.2021 privind atribuirea licențelor de traseu pentru efectuarea serviciului public județean de transport persoane prin servicii regulate, pe traseele propuse în ședința de evaluare din data de 11.02.2021, propus de Preşedintele Consiliului Judeţean Cluj, domnul Alin Tişe, care este însoţit de Referatul de aprobare cu nr. 5526 din 15.02.2021; Raportul de specialitate întocmit de compartimentul de resort din cadrul aparatului de specialitate al Consiliului Judeţean Cluj cu nr. 5526/2021 şi Avizul cu nr. 5526 din 18.02.2021 adoptat de Comisia de specialitate nr. 1, în conformitate cu art. 182 alin. (4) coroborat cu art. 136 din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

Ţinând cont de Procesul – verbal de evaluare a ofertelor nr. 4992/11.02.2021;

Luând în considerare prevederile art. 123 – 140, ale art. 142 -156 din Regulamentul de organizare şi funcţionare a Consiliului Judeţean Cluj, aprobat prin Hotărârea Consiliului Judeţean Cluj nr. 170/2020;

 În conformitate cu prevederile:

* art. 173 alin. (1) lit. d) și ale alin. (5) lit. m) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;
* art. 17 alin. (1) lit. p) din Legea serviciilor publice de transport persoane în unitățile administrativ-teritoriale nr. 92/2007 cu modificările şi completările ulterioare;
* art. 24 alin. (1) și alin. (4) din Ordinul comun al ministrului transporturilor și al ministrului dezvoltării regionale şi administraţiei publice nr. 1.158/2.336/2019 pentru aprobarea Normelor metodologice privind aplicarea prevederilor referitoare la organizarea şi efectuarea transportului rutier contra cost de persoane prin servicii regulate la nivel judeţean;

În temeiul competențelor stabilite prin art. 182 alin. (1) și art. 196 alin. (1) lit. a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

**hotărăşte:**

**Art. 1.** **(1)** Se aprobă atribuirea licențelor de traseu pentru efectuarea serviciului public județean de transport persoane prin servicii regulate, pe traseele propuse în ședința de evaluare din data de 11.02.2021, conform **anexei** care face parte integrantă din prezenta hotărâre.

**(2)** Perioada de valabilitate a licențelor de traseu atribuite conform alin. (1) este de 60 de zile de la data emiterii lor.

**(3)** Valabilitatea licențelor de traseu atribuite conform alin. (1) se poate prelungi, la cerere, cu perioade succesive de 60 de zile, până la data finalizării procedurilor pentru încheierea contractelor de servicii publice potrivit Regulamentului (CE) nr. 1.370/2007, perioadă care nu poate depăși data de 31.12.2021.

**Art. 2.** Cu punerea în aplicare a prevederilor prezentei hotărâri se încredinţează Preşedintele Consiliului Judeţean Cluj, prin Direcţia Juridică – Compartimentul Autoritatea Judeţeană de Transport.

**Art. 3.** Prezenta hotărâre se comunică Direcţiei Juridice – Compartiment Autoritatea Judeţeană de Transport; societății Costrans Import Export S.R.L., precum şi Prefectului Judeţului Cluj şi se aduce la cunoştinţă publică prin afişare la sediul Consiliului Judeţean Cluj şi pe pagina de internet ”[www.cjcluj.ro](http://www.cjcluj.ro) ”.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**

**Nr. 22 din 25 februarie 2021**

*Prezenta hotărâre a fost adoptată cu 32 de voturi “pentru”, fiind astfel respectate prevederile legale privind majoritatea de voturi necesară.*